Агенцијата за заштита на правото на слободен пристап до информациите од јавен карактер, врз основа на член 106 став 2 и став 3 од Законот за општата управна постапка (“Службен весник на Република Македонија“ бр.124/2015), а согласно член 27 и член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), и согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20) постапувајќи по Жалба изјавена од Здружението на граѓани Центар за граѓански комуникации ЦГК – Скопје, преку полномошник Сабина Факиќ, вработена во Здружението, поднесена против Општина Штип, по предметот Барање за пристап до информации од јавен карактер, на 01.10.2024 година, го донесе следното

 **Р Е Ш Е Н И Е**

**СЕ ЗАПИРА** постапката по Жалбата изјавена од Здружението на граѓани Центар за граѓански комуникации ЦГК-Скопје, поднесена преку полномошник Сабина Факиќ, вработена во Здружението, против Општина Штип, заведена во Агенцијата под бр.08-248 на 23.09.2024 година, по предметот Барање за пристап до информации од јавен карактер, **поради тоа што Жалбата се смета за повлечена**.

 **О Б Р А З Л О Ж Е Н И Е**

Здружението на граѓани Центар за граѓански комуникации ЦГК – Скопје, како што е наведено во Жалбата на 02.09.2024 година, поднело Барање за пристап до информации од јавен карактер до Општина Штип, со кое побарало по е-маил да му се достави електронски запис од следната информација:

„1. Како се утврдени потребните колини за набавка на екстра лесно масло за домаќинства-1(ЕЛ-1) за период од 3 години за вашиот договорен орган, како и за останатите договорни органи кои се вклучени ов набавката?

2. Доставете ни го извештајот од спроведената постапка за доделување на договор за јавната набавка.

3. Колку количини масло за греење се порачани од страна на вашиот договорен орган, вкупно во првите 2 години од склучување на договорот?

4. Доставете ни ги добиените фактури за плаќање на испорачаното екстра лесно масло за домаќинства во период од првите 2 години од договорот?

5. Колкава е вредноста на платените, а колку на доспеаните неплатени фактури за испорачано екстра лесно масло за домаќинства -1 (ЕЛ-1) согласно постапката за јавна набавка под број 20186/2021?

6. Дали вршите квалитативна и квантитавна контрола на нафтените деривати според техничката спецификација при нивниот прием?

7. Дали вршите пломбирање на резервоарите на крај од грејна сезона и отстранување на пломба при почеток на грејна сезона? Доколку да, ве молиме доставете ни записниции.

8. Дали Општина Штип е вклучена во квалитативна и квантитативна контрола на нафтените деривати во другите договорни органи вклучени во тендерската постапка под број 20186/2021?

9. Кои активности од страна на Општина Штип се преземени за зголемување на енергетската ефикасност во ООУ Тошо Арсов, ООУ Славејко Арсов, ООУ Димитар Влахов, ООУ Ванчо Прке, ООУ Гоце Делчев, СОУГ Гимназија Славчо Стојменски, СОУ Димитар Мирасчиев, СОУ Јане Сандански, СОУ Коле Нехтенин, ЈОУДГ Вера Циривири Трена и ОЈУДГ Астибо Штип во последните 3 години?“

Постапувајќи по ова Барање, Имателот на информации на 10.09.2024 година до Барателот доставил Решение за целосно прифаќање на Барањето бр.12-5432/4 од 03.09.2024 година и Одговор на барање бр.0302-453/2 од 11.09.2024 година, со кои му доставува одговори на неколку точки од Барањето.

Незадоволен од погоре наведеното Решение, Барателот на информации на 23.09.2024 година поднесе Жалба до Агенцијата, заведена во архивата на Агенцијата под бр.08-248. Во Жалбата наведува: „ ...од имателот на информации добивме Решение за целосно прифаќање на барањето, но истото не ги содржеше сите барани информации.“

Агенцијата со електронски допис бр.08-248 од 23.09.2024 година, ја препрати Жалбата до имателот на информации и побара во рок од 7 дена да се произнесе по истата и до Агенцијaта да ги достави сите списи во врска со предметот.

Имателот на информации до Агенцијата по електронски пат достави ново Решение бр.12-5432/6 од 29.09.2024 година, заведено во Агенцијата под бр.08-248 на 27.09.2024 година.

На 27.09.2024 година, Барателот на информации до Агенцијата достави е-маил заведен под бр.08-248, со кој ја извести Агенцијата дека „.. ги добивме податоците од Општина Штип поради тоа ја повлекуваме жалбата“.

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер и Законот за општата управна постапка **ЈА ЗАПРЕ ПОСТАПКАТА** по Жалбата, поради тоа што Барателот истата ја повлекол пред донесување на управен акт од второстепениот орган.

Согласно погоренаведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

**Заменик директор/Zëvendës drejtor,**

**Blerim Iseni**